

**โรงพยาบาลเลิดสิน กรมการแพทย์ เปิดบริการคลินิกเส้นประสาทใบหน้า (Lerdsin Facial clinic)**

โรงพยาบาลเลิดสิน กรมการแพทย์ได้จัดตั้งคลินิกเส้นประสาทใบหน้าเพื่อดูแลรักษาผู้ป่วยกล้ามเนื้อใบหน้าพิการ (Facial Paralysis) แก้ปัญหารูปลักษณ์และฟื้นฟูกล้ามเนื้อใบหน้าซึ่งส่งผลกระทบต่อคุณภาพชีวิตของผู้ป่วย ทําให้มีความบกพร่องในหลายด้านเกิดขึ้นทั้งทางร่างกายและจิตใจ เป็นการรักษาเฉพาะทางแบบครบวงจร อันนำไปสู่การพัฒนาศูนย์ความเป็นเลิศทางการแพทย์ เฉพาะทางของประเทศ เน้นการเป็นศูนย์กลางทางวิชาการ และเป็นศูนย์เรียนรู้ให้บุคลากรทางการแพทย์ ได้แลกเปลี่ยนเรียนรู้การดูแลรักษาผู้ป่วยกล้ามเนื้อใบหน้าพิการ

**นายแพทย์ณัฐพงศ์ วงศ์วิวัฒน์ รองอธิบดีกรมการแพทย์** กล่าวว่า โรคอัมพาตใบหน้า โรคหน้าเบี้ยว หรือโรคหน้าเบี้ยวครึ่งซีก เป็นโรคที่มักเกิดขึ้นอย่างรวดเร็ว หรือบางทีตื่นขึ้นมาก็พบว่าเกิดอาการหน้าเบี้ยวทันที และมักจะเกิดเพียงข้างเดียว เป็นโรคที่เกิดจากความผิดปกติของเส้นประสาทสมองคู่ที่7 ซึ่งเส้นประสาทนี้ควบคุมการทำงานของกล้ามเนื้อบริเวณใบหน้า เมื่อเกิดความผิดปกติ จึงทำให้เสียการควบคุมใบหน้าซีกนั้นไปแม้ว่าการเกิดโรคอัมพาตใบหน้าจะมีอาการที่ไม่รุนแรง แต่ความผิดปกติที่มองเห็นชัดเจนส่งผลกระทบต่อคุณภาพชีวิตของผู้ป่วย ทําให้มีความบกพร่องในหลายด้านเกิดขึ้นทั้งทางร่างกายและจิตใจ

**นายแพทย์อดิศักดิ์ งามขจรวิวัฒน์ ผู้อำนวยการโรงพยาบาลเลิดสิน** กล่าวเพิ่มเติมว่า โรคอัมพาตใบหน้า เป็นภาวะที่พบได้บ่อยขึ้นในปัจจุบันโดยพบผู้ป่วย 11-40 ต่อ 100,000 คน ในประชากรทั่วโลกและสามารถพบมากสุดในช่วงอายุ 20 - 39 ปี ทั้งเพศหญิงและเพศชาย สาเหตุของการเกิดโรคนี้ยังไม่ทราบแน่ชัด สันนิษฐานว่าอาจเกิดจากความผิดปกติของหลอดเลือดสมองที่แตกตีบตัน หรือมีเนื้องอกกดเบียดในสมอง การติดเชื้อไวรัส และการติดเชื้อแบคทีเรีย หรือสาเหตุอื่น ๆ รวมทั้งความผิดปกติทางพันธุกรรม

**แพทย์ญิงจียิน วรวิทธิ์เวท นายแพทย์ชำนาญการ สาขาศัลยกรรมตกแต่ง หัวหน้ากลุ่มงานพัฒนานโยบายและยุทธศาสตร์การแพทย์ โรงพยาบาลเลิดสิน กล่าวเน้นว่า** แพทย์มักจะวินิจฉัยจากลักษณะอาการและอาการแสดง อาจทำการตรวจพิเศษเพิ่มเติม เช่น ตรวจคลื่นไฟฟ้ากล้ามเนื้อ (EMG) รวมทั้งตรวจการทํางานของเส้นประสาทต่างๆ แนวทางการรักษานอกจากการโดยใช้ยาแล้ว การรักษาด้วยการผ่าตัดเป็นอีกวิธีที่สามารถรักษาได้ เป็นการผ่าตัดเพื่อรักษาโรคต้นเหตุ ซึ่งไม่แนะนำในช่วงที่เป็นระยะเฉียบพลัน เพราะอาจทำให้เกิดภาวะแทรกซ้อนได้ อีกทั้งมีการรักษาแบบประคับประคอง เช่น การให้กำลังใจกับผู้ป่วย การป้องกันดวงตา การฉีด BOTOX เป็นต้น สำหรับคลินิกเส้นประสาทใบหน้า เปิดให้บริการทุกวันอังคารบ่ายที่ 3 ของเดือน ณ ห้องตรวจศัลยกรรมตกแต่ง ชั้น 3 รพ.เลิดสิน สามารถติดต่อได้ที่ พว. จุติรัตน์ โทร 02-3539694

#กรมการแพทย์ #โรงพยาบาลเลิดสิน #เปิดบริการคลินิกเส้นประสาทใบหน้า

-ขอขอบคุณ-

1 มีนาคม 2567